<classify> KOCHA wa Yanga, Charles Mkwasa, amechaguliwa kuwa kocha bora wa mwezi Desemba wa Ligi Kuu Tanzania Bara akiwashinda Juma Mgunda wa Coastal Union na Sven Vandenbroeck wa Simba.Kiungo mshambuliaji wa timu ya Simba, Francis Kahata, naye amechaguliwa mchezaji bora wa mwezi huo akiwashinda Hassan Dilunga wa Simba na Bakari Mwanyeto wa Coastal Union alioingia nao kwenye kinyanganyiro.Mkwasa ameshinda baada ya kuiongoza Yanga kwenye michezo minne ndani ya mwezi huo akishinda michezo miwili dhidi ya Biashara United na Tanzania Prisons na mingine akiambulia sare dhidi ya KMC na Mbeya City na kushika nafasi ya nne kwenye msimamo wa ligi.Michezo hiyo imemfanya kukusanya pointi nane na kuwafunika wenzake, ambapo Sven alikiongoza kikosi chake kwenye michezo mitatu na kushinda yote dhidi ya Ndanda FC, KMC na Lipuli FC, wakati Mgunda alijimwaga uwanjani mara mbili na kushinda zote dhidi ya Azam FC na Mbeya City.Kahata amewapiku wenzake baada ya kuisaidia timu yake kuendelea kukaa kileleni mwa msimamo wa ligi kwa pointi 35 kwenye michezo hiyo mitatu na kuifungia mabao matatu ambapo kwa kila mechi akifunga bao moja.Tuzo za kocha na mchezaji bora wa mwezi zinatolewa na Shirikisho la Soka Tanzania TFF kupitia Bodi ya Ligi, ambapo wanaangalia vigezo, sifa na maendeleo ya timu shindani, lengo likiwa ni kutambua mchango wao katika mchezo huo.  <topic>: kitaifa 